In nomine Domini amen. Ego Simon de Ualle confiteor et recognosco me pro utilitate et necessitate mea uendidisse et concessisse atque quitauisse in hereditatem perpetuam magistro et fratribus Domus Dei de Tilicastro pratum unum in Ueroniis de Sepoil situm iuxta pratum Henrici dicti Cotignon iam defuncti ex una parte et iuxta prata dictae Domus Dei ex altera: de cuius uenditionis pretio me teneo et habeo in numerata pecunia penitus pro pagato et propter hoc de dicto pretio me penitus deuestiens dictos magistrum et fratres corporaliter inuestiui: et teneo et promitto sub obligatione grangiae meae sitae iuxta dictae Domus Dei ortum ex una parte et iuxta domus Lamberti dicti Pichemantial ex altera et iuramento pro me et heredibus meis quos ad hoc obligo specialiter prestito corporali dictum pratum garantire dictis magistro et fratribus et eorum successoribus perpetuo contra omnes et in nullo de caetero per me uel per alium contraire; hanc autem uenditionem ego Deniseta uxor dicti Simonis et ego Pichous Adelina et Iaqueta liberi eiusdem Simonis laudamus et ratam et firmam habemus et promitimus in perpetuum habere iuramento prestito corporali et in nullo de caetero per nos uel per alios ratione partitionis uel diuisionis non factae siue non habitae uel dotis aut dotalicii uel modo alio contraire. In praemissorum autem omnium testimonium et munimen nos Simon Deniseta Pichous Adelina et Iaqueta praedicti praesentibus litteris sigilla uirorum prudentum (sic) domini Thomae prioris de Tilicastro et domini Guidonis curati eiusdem loci fecimus apponi. Actum anno Domini millesimo ducentesimo quinquagesimo. Sigillatum duobus sigillis in cera uiridi sub duplici cauda pergameni.